**„ВАЗОВСКИ МАШИНОСТРОИТЕЛНИ ЗАВОДИ“ ЕАД**

„ВАЗОВСКИ МАШИНОСТРОИТЕЛНИ ЗАВОДИ" ЕАД (по-долу само „ВМЗ“ или „Дружеството“) е търговско дружество, регистрирано в Република България, със седалище и адрес на управление гр. Сопот, община Сопот, бул. „Иван Вазов" № 1.

Дружеството е вписано в Търговския регистър и регистъра на ЮЛНЦ към Агенция по вписванията с ЕИК 129007111.

Регистрираният предмет на дейност на ВМЗ е: „производство и търговия със специална продукция, инструменти и екипировка; отдаване под наем на материални активи; продажба на стоки собствено производство и предоставяне на услуги за населението”.

Капиталът на Дружеството е в размер на 225 500 000 лв., разпределен в 225 500 000 броя поименни акции с номинална стойност 1,00 лев всяка. Едноличен собственик на капитала е „Държавна консолидационна компания" ЕАД.

Към момента ВМЗ е еднолично акционерно дружество с едностепенна система на управление - Съвет на директорите.

ВМЗ е най-голямото предприятие от военнопромишления комплекс в България. Първите изделия, които се усвояват и произвеждат, са ръчни гранати, 22мм осколочно-фугасни изстрели, 122мм изстрели за гаубица, взриватели, 75мм изстрел и 105мм снаряд за оръдие „Круп”.

Дейността на Дружеството включва основно производство и продажба на специална продукция:

* Противотанкови управляеми и неуправляеми снаряди;
* Авиационни неуправляеми ракети;
* Артилерийски муниции;
* Взриватели;
* Инструменти и нестандартно оборудване за специалното производство,

както и реекспорт на стоки – специални изделия, извършване на услуги – ремонт на специални изделия, утилизация на специални изделия, транспортни услуги.

В Дружеството е изградена система за управление на качеството, сертифицирана по международни стандарти ISO 9001:2008 и AQAP 2110.

ВМЗ традиционно поддържа приятелски отношения и доверено партньорство с правителствени институции, командвания на армията и полицията от цял свят. Участието на международни изложения и конференции дава възможности за популяризиране и разширяване на географските направления на търговско присъствие на Дружеството по отношение на износа на специално имущество.

Търговската дейност се характеризира както с точно, добросъвестно и компетентно изпълнение на сключените търговски договори, така и с полагане на усилия за сключване на нови такива чрез участие в тръжни процедури, подготовката на офертите, провеждане на съответните преговори. Търсят се възможности за установяване на дългосрочни контакти с търговските партньори.

Дружеството осъществява специфичната си дейност в условия на силна конкуренция. Търговската дейност е обект на строги изисквания и одобрения от страна на регулаторните органи. Също така, ВМЗ се подчинява на редица закони и регламенти, като тяхното спазване е задължително с оглед международните изисквания в бранша.

Дейността по разширяване на традиционните пазари и разработване на нови е приоритетна, а диверсифицирането на доставчиците и продуктите способства за това, Дружеството да бъде конкурентноспособно и утвърждаващо се на международните пазари в бранша. Дружеството възлага приоритетно производството на специално имущество на заводи в България, отчитайки формирането от тях на приходи в републиканския бюджет от данъци, дивиденти и др. Стреми се към разширяване на номенклатурата на клиентите си, като приоритетно внимание се обръща на традиционните партньори.

Средносписъчният брой на персонала за 2023 година е 4 199 човека.

Финансовите отчети се публикуват и са общодостъпни на електронно – информационната система за публични предприятия в интернет страницата на Агенция за публичните предприятия и контрол https://reports.appk.government.bg/.